# ÅRSBERETNING for Alternativet Storkreds København 2022-2023

Års- og opstillingsmøde 2022:

Vi afholdt det ordinære årsmøde den 2. april. På dette møde var der ikke indkommet opstillingsgrundlag for interesserede bestyrelseskandidater. Da flere på mødet tilkendegav interesse for at stille op, men vedtægterne ikke tillod dette, besluttede årsmødet derfor, at den gamle bestyrelse indkaldte til et ekstraordinært årsmøde med to punkter:

1. at ændre vedtægterne, sådan at interesserede til bestyrelsen også kunne opstille på selve årsmødet.

2. at få valgt en ny bestyrelse.

Ved opstillingsmøde den 2. april fik vi valgt 9 kandidater til Folketingsvalget.

Ekstraordinært årsmøde:

Den 4. maj afholdt vi så det ekstraordinære årsmøde, hvor ændringsforslaget til vedtægterne blev vedtaget. Det betyder, at også på dette årsmøde kan interesserede til bestyrelsen stille op.

Ligeledes blev den nye bestyrelse valgt.

Poul Brandrup, Lise Smørum, Clara Wolff, Bodil Nissen, Uffe Meulengracht, Jan Schumann, Josefine Lykkegård og Mariam Alang. Det har været en godt arbejdende bestyrelse, hvor kun Mariam har forladt den undervejs.

Der var mange nye medlemmer, men flere havde erfaringer fra kommuneforeningens bestyrelse. Vores lange to do-liste bragte os hurtigt sammen om arbejdet – og vi har haft travlt.

De to vigtigste punkter for den nye bestyrelse var fra starten Folketingsvalget, og at vi igen fik vores egne lokaler.

Da vi startede med arbejdet, troede vi, at vi havde et år til at forberede valget. Det viste sig så at blive noget kortere tid. Men allerede i maj var vi på broen første gang, for det handlede om at gøre Alternativet synlig for vælgerne.

Nye medlemslokaler:

Vi besluttede at satse på at få lokaler til at danne ramme om et fælles mødested for både det indledende arbejde, for kandidater, medlemmer, frivillige, interesserede og for arrangementer og aktivisme. Vi lavede udregninger, lagde budgetter og jagtede lokaler og heldigvis havde vi heldet med os og rykkede ind i Liflandsgade 1. september.

Vi indrettede os, og takket være bestyrelsens aktive medlemmer blev det hurtigt muligt også at kunne tænde lys, koge kaffe, have øl på køl og anvende lokalet til opbevaring og mødeaktivitet i rare omgivelser.

Det fik vi hurtigt brug for, da det pludselig lå i luften, at valget var tættere på, end først antaget. Da det blev en realitet og valget blev udskrevet d. 5. oktober, var det godt at vi var klar med fælles mødested, hvor vi har holdt mange møder.

Folketingsvalget:

Vi havde fået valgt 9 kandidater, men vurderingen var, at det ikke var tilstrækkeligt. Derfor blev der også i løbet af efteråret lavet flere opstillingsmøder, sådan at vores venner og nye medlemmer fra Veganerpartiet også kunne være repræsenteret på listen.

Vi afholdt ligeledes løbende kandidatmøder, hvor bestyrelsen fik afstemt, hvordan kampagnen forløb og fik afklaret alle de praktiske opgaver, der konstant skal afklares i sådan en valgkamp. Det var tydeligt at kandidaterne havde et rigtig godt samarbejde og støttede hinanden gennem hele perioden.

Vi valgte at ansætte Adam i en periode op til valget, da vi havde rigtig gode erfaringer med dette ved kommunalvalget. Adam støttede med alt muligt praktisk, og var på gaden sammen med vores fantastiske kandidatgruppe.

Kandidaterne knoklede med alt det, der skulle til, for at Alternativet og vores politik igen blev troværdig for vælgerne.

Så valget den 1. november blev et rigtig godt valg for Alternativet.

Valgfest:

Vi holdt et brag af en fest. Vi havde dog nok ikke helt regnet med, at så mange mennesker ville komme forbi, men heldigvis var vejrguderne også med os, så mange mennesker fejrede vores sejr uden for lokalerne i kødbyen.

Evaluering af kampagnen:

Vi har afholdt et evalueringsmøde med kandidaterne, ligesom medlemmerne har haft mulighed for at besvare et spørgeskema. Bestyrelsen har ligeledes afsat et bestyrelsesmøde, hvor erfaringer fra kampagnen blev samlet sammen, sådan at der nu er et dokument, som kan tages frem, når vi skal til valg næste gang.

Aktiviteter:

Efter Alternativets gode valgkamp- og resultat, hvor vi også har fået både mange nye og gamle medlemmer, har vi fået masser af ny energi. Vi arbejder på at få aktiviteter til at blomstre i vores lokaler og flere og flere byder ind på det. Derfor har vi oprettet et bookingsystem til Liflandsgade og vi får mange spændende forespørgsler om afholdelse af arrangementer – helt konkret også fra omegnen. Og det er netop noget vi ønsker os - at flere alternativister også udenfor vores storkreds er med til at skabe dynamik og fællesskab på kryds og tværs af landet. Læseklub, skolestue og andre kulturelle arrangementer er allerede sat på skinner. Idérigdommen er stor og vi glæder os til alle de skønne arrangementer og events som er på vej.

Bestyrelsen har bl.a. arrangeret julearrangement og søndagsbrunch og vi er i gang med at lægge planer for frivillighed, for arrangementer og afholder snarest et stormøde om dette for alle interesserede. Det bliver noget den nye bestyrelse må følge op på, når de udarbejder deres årshjul.

Men allervigtigst, så skal vi deltage i at udvikle Alternativets politik… og søge indflydelse alle de steder hvor det er muligt.

Allerede nu er de første skridt taget i forhold til KV25, men om vi inden da skal til FV, vil kun tiden vise. EU-valget kommer juni ‘24.

Dialog med de andre storkredse:

Det skal også nævnes, at vi efter valget deltager i det gode samarbejde, der er opstået i storkredsene på tværs af landet, hvor vi koordinerer, ideudveksler og støtter hinanden i bestyrelsesarbejdet, i arbejdet med valg, kandidater og med aktiviteter.

Events vi også deltog i:

Vi deltog i Priden, i den store Klimamarch, der blev afviklet lige inden valget og i demonstrationen mod afskaffelse af St. Bededag efter Brånchen i februar, hvor vi fik luftet Alternativets plakater på Christiansborg Slotsplads.

Nyhedsbrevet:

Bestyrelsen har bestræbt sig på at udsende et nyhedsbrev om måneden. Vi håber, at det er med til at holde medlemmerne opdateret på, hvad der rører sig i København.

/Bestyrelsen i Storkreds KBH